
			Innledning

			Terrorisme er forbundet med hver sin assosiasjon av begrepet, og assosiasjonen er personlige og har større omfang. Terror er illegale aktiviteter som ved bruk av vold vil oppnå noe som terroristene mener ikke er mulig med andre virkemidler. 

			Når det er illegalt er det også forbundet med forbrytelse, og det grunnleggende ved terrorisme er angrep mot etablerte samfunns-institusjoner eller maktbaser som styrer over et gitt geografisk område. 

			Terrorisme er motstand basert på politikk og ideologi, religion og geopolitikk. 

			«En manns terrorist er en annen manns frigjøringshelt» definerer terrorisme fra hvilket ståsted man har i en konflikt, og i geopolitiske konflikter blir terrorisme oppfattet forskjellig ut fra tilhørighet og historisk kontekst.

			ANC (African National Congress) i Sør-Afrika kjempet for den fargede afrikanske befolkningen under apartheidregime som separerte hvite og svarte i hele samfunnsstrukturen med betydelige fordeler økonomisk, sosialt og politisk for den hvite befolkningen.

			Apartheid-regjeringen definerte ANC som terrorister. For den svarte befolkningen var ANC frigjøringshær. Nelson Mandela var ANC-leder og satt fengslet i 27 år på Robben Island. Mandela vant opinionens støtte i utlandet, og etterhvert hadde apartheid-regjeringen så få støttespiller at de måtte oppgi raseskillepolitikken i 1991. ANC vant makten i Sør-Afrika og Nelson Mandela ble president i 1994.

			Politisk terrorisme i Vest-Europa oppstod rundt 1967 i Vest-Tyskland med 2. juni bevegelsen.

			2. juni bevegelsen oppsto 2. juni 1967 da vesttysk politi skjøt og drepte Benno Ohnesorg som deltok i en studentdemonstrasjon mot Sjahen av Iran som besøkte Vest-Tyskland. Bevegelsen besto av studenter som sloss mot politiet og demonstrerte mot det autoritære universitetssystemet, og at tidligere nazister fikk jobbe i politiet, rettsvesenet og som professorer på universitetene. 

			2. juni bevegelsen ble sosialistisk/marxistisk orientert og fordømte USAs bombing og involvering i Vietnamkrigen. 

			Etter 6. dagers krigen i juni 1967, ble også Israel fordømt av de vesttyske studentene, fordi Israel angrep nabolandene og fordrev palestinere og eksproprierte deres landområder. 

			Etterhvert fikk protestene mot USA og Israel mest fokus i 2. juni bevegelsen. 

			Andreas Baader, Gudrun Ensslin, Holger Meins og Jan-Carl Raspe brøt ut av 2. juni bevegelsen, og ble sammen med Ulrike Meinhof kjent som Baader-Meinhof banden. De betegnet seg selv som Rote Armee Fraktion, RAF. 

			I Frankrike demonstrerte studenter og arbeidere i mai -68 og etablerte «-68 generasjonen». Da demonstrasjonene ble avsluttet gikk de fleste tilbake til det vanlige livet. 

			En liten gruppe ble igjen og dannet terrorgruppen Action Direkte i 1979. Det var venstreekstreme som kjempet imot det kapitalistiske samfunnet og USA/Israel imperialismen.

			De Røde Brigader (Brigate Rosse) i Italia ble dannet i 1971. Det var en marxistisk og maoistisk inspirert terror-organisasjon. Brigate Rosse ble dannet av studenter og fabrikkarbeidere. 

			Fellestrekket for gruppene som utførte politisk terrorisme i Vest-Europa var venstreekstrem ideologi. De var antikapitalistiske og kjempet for å innføre proletariatets diktatur som i Sovjetunionen og Kina. 

			 De respekterte ikke det parlamentariske systemet, og individet var underordnet kollektivet. Med det utgangspunktet legitimerte gruppene drap på enkeltpersoner som var «fiender av folket».

			Moderne terrorisme begynte etter Alfred Nobel oppfant dynamitten. Sprengstoff gjorde det mulig å drepe, skade og ødelegge i mye større omfang enn angrep med skytevåpen. 

			Når sprengstoff ble kombinert med radikale ideologier og kommunikasjonsrevolusjon i form av aviser, radio og tv, ble det mulig for små grupper å få mye oppmerksomhet.

			Flere geopolitiske konflikter akselererte på 1970 tallet. I Nord-Irland gikk IRA til angrep på den britiske tilstedeværelsen, og kjempet for at Nord-Irland skulle gjenforenes med republikken Irland. I Baskerland kjempet ETA for løsrivelse fra Spania. 

			Konnotasjonen terrorismen i forhold til disse gruppene var feige bombeangrep som rammet tilfeldige, snikdrap og en håpløs kamp mot samfunnet. 

			Drapene, lemlestelsene og ødeleggelsene ble av flertallet oppfattet som meningsløse og ondskapsfulle. Frigjøringsperspektivet ble marginalisert.

		

	
		
			Rote Armee Fraktion (RAF) - Vest-Tyskland 1970 – 1998
AKA Baader-Meinhof

		

	
		
			Kapittel 1 
Stammheim fengsel 

			Klokken 11:00 torsdag 13. oktober 1977 tok Lufthansa Boeing 737 av fra Palma de Mallorca med destinasjon Frankfurt. Det var 86 passasjerer og fem ansatte ombord. En halv time etter takeoff var flyet over Frankrike, og fire medlemmer av Popular Front for the Liberation of Palestine (PFLP), tok kontroll over flyet med våpen. 

			Kravet var at ti fengslede Rote Armee Fraktion-medlemmer inkludert hele ledelsen, skulle frigis fra Stammheim fengselet i Stuttgart. Flyet ble omdirigert til Roma, men vesttyske myndigheter nektet å frigi fangene, og italienske myndigheter ville ikke ha aksjoner som kunne skade deres kamp mot Røde Brigader. 

			Flyet fikk drivstoff og dro avsted. 

			Ingen stater ville gi dem landingstillatelse og tilslutt landet flyet uanmeldt i Somalias hovedstad Mogadishu. Etter landing ble kaptein Jürgen Schumann drept av terroristene. 

			Liket ble kastet ut av flyet for å vise kaprernes vilje til å drepe gisler hvis kravene ikke ble innfridd. 

			Mandag 17. oktober meddelte vesttyske myndigheter at de var villige til å løslate RAF-fangene, og frakte dem til Mogadishu i bytte mot passasjerene og mannskapet på flyet. De ba om mer tid for det var omfattende logistikk å få RAF-fangene til destinasjonen. Kaprerne ga myndighetene frist til dagen etter. 

			Det var uthalingstaktikk. I hemmelighet hadde vesttyske kommandosoldater reist til Mogadishu, og samme kveld som regjeringen tilsynelatende ga etter, stormet soldatene flyet. De drepte to kaprere og to ble tatt til fange. 

			Noen passasjerer fikk lettere skader som følge av at soldatene sprengte seg inn i flyet. 

			18. oktober klokken 00:15 kom meldingen i vesttysk radio at kapringen i Mogadishu var avsluttet med et vellykket angrep fra vesttyske spesialstyrker. 

			RAF-lederne Andreas Baader, Gudrun Ensslin og Jan-Carl Raspe satt fengslet i Stammheim med livstidsdommer. Den fjerde lederen, Ulrike Meinhof begikk selvmord i fengselet 8. mai 1976. 

			De var isolert fra andre fanger og hadde egen fløy med luftegård. 

			Under kapringen var de i isolat uten mulighet til å kommunisere med hverandre, for det ble montert lydtette dører utenfor cellene. 

			Morgenen 18. oktober ble frokosten utdelt til vanlig tid. Jan-Carl Raspe sin celle var nærmest inngangsdøren. Celledøren ble låst opp og betjentene gikk inn med frokosten. 

			De så at Raspe satt i en unaturlig stilling i senga. Han svarte ikke på vaktenes henvendelse, og da de gikk bort til ham så de skuddsår i tinningen og en revolver i senga. Jan-Carl Raspe var død.

			Det ble slått alarm og de andre cellene forble lukket til flere vakter kom inn i avdelingen. 

			Først ble døren til Gudrun Ensslin åpnet og da vaktene gikk inn i cella, så de et par bein som hang ved vinduet og en veltet stol. Ensslin hadde hengt seg med sengetøy fra en krok som var festet i veggen. Fengselslegen konstaterte at Ensslin var død. 

			Så ble døren til Andreas Baader åpnet. Nå forventet betjentene at han ikke var i live, og gikk inn i cellen med raske skritt. Baader lå på en madrass og hadde skutt seg i hode. Han var kald da fengselslegen undersøkte ham. 

			Irmgard Müller ble funnet med flere selvpåførte stikk med kniv i magen og brystet. Hun ble fraktet til sykehuset og legene klarte å redde henne. 

			Samme kveld drepte RAF Hanns-Martin Schleyer som var president i den tyske arbeidsgiverorganisasjonen. Schleyer ble kidnappet åtte uker tidligere, og RAF krevde sine ledere utlevert for hans liv. 

			Hvordan klarte Andreas Baader, Gudrun Ensslin og Jan-Carl Raspe å holde seg orienterte om flykapringen, og hvordan klarte de å utføre kollektive selvmord uten å ha mulighet til å kommunisere med hverandre og hvordan hadde de fått tilgang på våpen? 

			Da politiet ransaket cellene fant de elektroniske sendere. Gruppen hadde også utviklet kommunikasjonskanaler mellom cellene gjennom sprinkler og ventilasjon. Andreas Baader hadde en liten radio og brukte den elektroniske senderen til å meddele utfallet av flykapringen, og mest sannsynlig avtalte de kollektivt selvmord. 

			Det var bare advokatene som fikk komme inn i fengselet uten overvåking. Det er bekreftet av senere RAF-ledere at advokatene smuglet inn radio, sendere og våpen. De laget hulrom i permene for dokumentene var unntatt undersøkelser. 

			Advokatene var kurerer mellom RAF-ledelsen og RAF på utsiden. To advokater ble tiltalt men ikke dømt. To RAF-forsvarere gjorde politiske karrierer. Hans-Christian Ströbele representerte De Grønne i parlamentet, og Otto Schily ble innenriksminister for SDP.

			Selvmordene i Stammheim ble rutinemessig etterforsket. Den vesttyske stat ble av medier innenlands og utenlands, mistenkt for å stå bak for å forhindre nye gisselsituasjoner. 

			Justisminister Klaus Kinkel, aviste kategorisk at dødsfallene var beordret av myndighetene. 

			Irmgard Müller påsto at noen hadde forsøkt å drepe henne med knivstikk i brystet og magen. Det ble aldri bekreftet. Hvis profesjonelle sto bak drapene, ville de ikke ha etterlatt Müller i live. 

			I sju år hadde Baader-Meinhof, RAF terrorisert Vest-Tyskland. Nå var grunnleggerne døde. Fra 1970 besto RAF av seks sentrale personer. Sommeren 1972 ble hele ledelsen arrestert. Andreas Baader, Ulrike Meinhof, Gudrun Ensslin, Jan-Carl Raspe, og Holger Meins. 

			Thorwald Proll var med i ledelsen helt i starten, men meldte seg for politiet, og sonet en fengselsstraff for medvirkning til brannstiftelse. Han ble løslatt i 1978 og hadde ingen kontakt med RAF. 

			Petra Schelm var første RAF-medlem og leder som ble drept av politiet i en skuddveksling i 1971. 

		

	
		
			Kapittel 2 
Etterkrigsgenerasjonen

			På 1950 tallet utviklet Vest-Europa moderne infrastruktur. Marshallhjelpen fra USA ble begynnelsen på utviklingen av velferdsstater. Oppbygningen etter krigen skapte et stort behov for arbeidskraft, og det vokste frem en betydelig middelklasse i de vestlige landene. 

			Den militære trusselen fra den kommunistiske Østblokken ble mindre skremmende etter etableringen av NATO. De vesteuropeiske demokratiene inkludert USA og Canada, forpliktet seg til å hjelpe hverandre hvis Østblokken gikk til angrep. En for alle, alle for en. 

			Øst-Tyskland som kom under sovjetisk kontroll i mai 1945, tok aldri et oppgjør med nazitiden utenom å fordømme den tyske invasjonen av Sovjetunionen i juni 1941, og de forbrytelsene som ble begått mot det sovjetiske folket. 

			Det nazistiske Tyskland var totalitært uten demokratiske rettigheter og respekt for menneskerettighetene. Det samme var Sovjetunionen. Stalin ville ikke ha fokus på nazismen som ideologi, og dermed ble mange tidligere nazister værende i sine jobber i det nye Øst-Tyskland, Deutsche Demokratische Republic (DDR).

			Tidligere Gestapo offiserer ble rekruttert inn i den østtyske etterretningen som hovedsakelig var rettet mot Vest-Tyskland. Mange østtyskere byttet nazinålen «Svartzika» med den kommunistiske «Sigd og hammer» nålen. 

			Vest-Tyskland ble formelt dannet som selvstendig stat i 1949 med betegnelsen Bundesrepublik Deutschland (BRD),

			Forbundsrepublikken Tyskland. 

			Konrad Adenauer var Kansler fra 1949 til 1963. Adenauer var sosialdemokrat og hadde ingen fortid i nazipartiet. 

			Vest-Tyskland gjennomførte et omfattende oppgjør med nazitiden. 

			Parlamentet vedtok en rekke lover som forbød alle former for støtte til nazismen og å være i besittelse av nazisymboler. Benektelse av Holocaust ble straffbart og alle former for rasisme ble forbudt. Tyske krigsforbrytere ble stilt for tyske domstoler og fikk lange fengselsstraffer. I en rekke yrker, særlig innenfor rettssystemet, undervisning, medisin, militæret og politi ble det innført yrkesforbud for tidligere nazister. 

			Men som tiden gikk og det vesttyske samfunnet ble forsonet med sin fortid og økonomien blomstret, ble yrkesforbudet i praksis opphevet på 1950 tallet. Mange dommere fra nazitiden ble gjeninnsatt, universitetslærere med nazifortid fikk stillinger og nazileger ble ansatt på sykehus eller fikk starte privat praksis. Det gikk uten protester. De tidligere nazistene i alderen 30 til 60 år kunne ikke gå uten arbeid. Kompetansen deres var verdifull. 

			Etter som velstanden økte, utviklet noen vesttyske ungdommer som var krigs- og etterkrigsgenerasjonen, en ikke-konform livsstil. På slutten av 1950 tallet begynte hasj å komme inn til Vest-Europa fra Nord-Afrika, og ble populært i ungdomsmiljøene. 

			For første gang i moderne tid ble ungdommer som gruppe en sentral faktor i samfunnsutviklingen. De kunne ikke lenger overses. 

			Den nye vesttyske ungdomsgenerasjonen hadde mange fasetter. Musikken, hårsveis og lengde, hippiebekledning og narkorus var grunnleggende nytt i det vesttyske samfunnet.

			Ungdommene levde som de ville og gikk imot foreldregenerasjonen og samfunnets forventninger om å falle inn i folden. 

			Menn gikk med langt uflidd hår, frittvoksende skjegg og skitne klær. Jentene brukte like klær som guttene, og var uten sminke og pynting som ble forventet av kvinner. 

			De var ikke interessert i politikk og få hadde vanlige jobber. De ruset seg og fartet rundt om natten og sov om dagen. De reiste rundt i andre land og samlet ungdommer som tok del i den nye ungdomskulturen fra Vest-Tyskland. Det oppsto subkulturelle ungdomsmiljøer i Paris, Amsterdam, København og Stockholm.

			Den første konfrontasjonen mellom vesttysk politi og ungdommer kom i juni 1962 i München. Borgermester Ludwig Erhard uttalte: 

			Så lenge jeg sitter i embetet, vil jeg gjøre alt for å rydde opp i dette uønskede miljøet av opprørske ungdommer. 

			Like etter opptrådde to unge gitarister i Leopoldstrasse midt i byen. De hadde langt hår og skjegg og var kledd i ponchoer. De ble arrester fordi de forstyrret ro og orden med ubehagelige lyder som kom fra gitarene. Noen ungdommer som var på stedet prøvde å kjempe gitaristene fri, men ble brysk tatt hånd om av politiet. Hendelsen spredde seg som ild i tørt gress. Flere hundre ungdommer samlet seg i Leopoldstrasse og i gatene rundt. 

			De begynte å bråke og politiet oppfattet dem som truende, og gikk til angrep for å arrestere så mange som mulig. Ungdommene svarte med vold og steinkasting og flere politifolk ble kalt inn. Opprøret var omfattende og varte i fire dager. Ungdommene hadde vist at de kunne slåss, og var ikke bare en gjeng «rufsete dopehoder». Andreas Baader var en av dem som kjempet hardt mot politiet, og han likte seg i kampens hete. Slaget gikk inn i historien som «Schwabing-opprøret».

			Etter slaget i München ble en del universitetsstudenter radikalisert. De protesterte først mot å ha forelesere med nazifortid. De fleste studentene forble på universitetene, og sluttet seg ikke til den første generasjonen ungdommer som protesterte mot det vesttyske samfunnet på generell basis, men studentene begynte å bli ideologisk og politisk orienterte.

			 Fra 1949 ble verden delt mellom den frie vesten og kommunismen. Da det nazistiske Tyskland ble beseiret i 1945 var Sovjetunionen, USA og Vest-Europa seierherrer. Selv om det var allianser mellom kommunistene og Vesten under krigen, ble det kommunistiske systemet ansett som moralsk underlegent de vestlige demokratiene. Vietnamkrigen satt USAs demokratiske verdier på prøve. President Truman garanterte at hvis selvstendige staters sikkerhet ble truet av kommunismen (Sovjetunionen og Kina), skulle USA gi dem militær støtte hvis landene ba om det (Truman-doktrinen). 

			Vietnam var fransk koloni fra midten av 1800 tallet til 1954. Etter at de franske kolonistene ble drevet ut av den vietnamesiske frigjøringshæren, Viet-Minh ble Vietnam delt i to ved den 17. breddegrad. Nord-Vietnam ble kommunistisk og Sør-Vietnam knyttet seg til USA. 

			Ifølge Genève-avtalen som ble signert i 1954, skulle det avholdes valg for å avgjøre om landet skulle samles igjen. Det kommunistiske Nord-Vietnam ledet av Ho Chi Minh saboterte valgplanene, og etablerte tett samarbeid med Sovjetunionen og Kina. De supplerte Nord-Vietnam med store mengder våpen. Ho Chi Minh utarbeidet en plan for å samle Vietnam. 

			Det var store forskjeller i levestandarden mellom byene og landsbygda i Sør-Vietnam. 

			Nord-Vietnam infiltrerte de fattige bøndene i Sør med løfte om et bedre liv i et kommunistisk Vietnam. Mange bønder støttet Ho Chi Minh og det ble etablert en sørvietnamesisk kommunistisk

			geriljagruppe, Vietcong som fikk militær støtte av Nord-Vietnam. 

			USA fryktet at Nord-Vietnam skulle invadere Sør -Vietnam. Da ville andre asiatiske land være i reell fare for å bli invadert av kommunistene som «dominoeffekt» av et gjenforent kommunistisk Vietnam. 

			Frykten for kommunistisk ekspansjon i Asia var begrunnet i Kina/Sovjetunionens medvirkning og støtte til det kommunistiske Nord-Koreas invasjon av Sør-Korea i 1950.

			I 1963 bombet USA Nord-Vietnam med brannbomber (napalm). 

			De allierte hadde brukt brannbomber mot den tyske byen Dresden 14. til 18. februar 1945. Bombingen av Dresden ble ansett som hevn for den tyske bombingen av London og andre britiske byer sommeren og høsten 1944, med de selvflygende bombene V-1 og V-2. 

			Tyske vitenskapsmenn hadde utstyrt bombene som ble skutt ut fra Frankrike med jetmotorer. 

			Britene var uten forsvar mot bombene som terroriserte dem sammenhengende i flere måneder. På det meste ble det skutt ut hundre selvflygende bomber i løpet av et døgn, og over 20 000 mennesker ble drept. De materielle skadene var enorme. Bombingen stoppet ikke før de allierte drev tyskerne ut av Nord-Frankrike. 

			Dresden hadde ingen strategisk betydning og utfallet av krigen var klart da byen ble bombet. Den hadde ikke luftvern eller fly forsvar, så Dresden var uten beskyttelse mot de alliertes bombing. Mange tyskere mener bombingen av Dresden viser at de vestlige demokratiene også begikk overgrep og terror mot sivilbefolkningen under 2. verdenskrig, og at bombingen av Dresden var en krigsforbrytelse. 

			Det var et stort antall flyktninger i byen fra de østlige delene av de tyske interesse-områdene som ble okkupert av Sovjetunionen i 1944. Det er derfor ikke klart hvor mange mennesker som befant seg i byen da den ble bombet. 

			Anslagsvis mellom 50 000-100 000 eller nærmere 300 000 ifølge tyske kilder, ble drept under bombeangrepene. 

			Brannbombene sendte ut voldsomme flammer rundt treffstedet, og det var ikke mulig for menneskene å beskytte seg. Varmen trakk oksygen ut av rommene som folk flyktet inn i og de ble kvalt. Varmen var så voldsom at mennesker regelrett smeltet, og det er derfor ikke mulig å konkretisere antall døde. 

			Verdens sterkeste militærmakt gikk i 1963 til angrep på et fattig land som hovedsakelig besto av bønder. Bruken av napalm i Vietnam atten år etter bombingen av Dresden, gjorde mange tyske studenter sinte og opprørte. I 1964 brukte USA de store B-52 bombeflyene til å bombe nordvietnamesiske byer, og i 1965 ble strand bankene og områdene rundt «den røde elv» som var en viktig forsynings-åre mellom nord og sør systematisk bombet. 

			Den vesttyske regjeringen støttet amerikanernes kamp mot kommunistene i Vietnam. 

			Studentorganisasjonene ville ha svar på hvorfor regjeringen støttet USA sin terror mot et fattig jordbruksland, og hvordan vestlige demokratier kunne sette seg moralsk over kommunismen når de selv terroriserte og krenket menneskerettighetene på det groveste i fattige land.

			Vietnamkrigen ble episenteret for radikaliseringen av vesttyske studenter. I Juni 1965 deltok flere tusen studenter og ungdommer i demonstrasjoner i Vest-Berlin mot regjeringens støtte til USAs krigføring. 

			Det radikale studentmiljøet og ungdomsopprøret smeltet sammen, og ble en stor organisert bevegelse i 1965.

		

	
		
			Kapittel 3 
Juni 1967

			I juni 1967 fikk Vest-Tyskland besøk av Sjahen av Iran, Reza Pahlevi og fruen Shahbanou Farah Diba. Iran var alliert med USA. Det var et hardt diktatur med omfattende og alvorlige brudd på menneskerettighetene, og rikdommen var samlet i eliten, først og frem hos Sjahen og hans storfamilie. En stor del av befolkningen levde i fattigdom, og barna fikk ikke skolegang for de måtte jobbe i teppefabrikkene som de var egnet til med sine små og tynne hender. 

			Farah Diba ga et intervju til avisen Die Neue Revue like før besøket. Ulrike Meinhof jobbet som spaltist og journalist i det 

			venstreorienterte magasinet Konkret, og skrev et åpent brev til Farah Diba:

			Du forteller oss at sommeren er veldig varm i Iran, og som iranere flest drar du og din familie til den persiske rivieraen ved det Kaspiske havet, «som iranere flest», overdrive du ikke litt nå? De fleste iranere er fattige bønder som har en gjennomsnittlig årslønn på 100 dollar. Dere har høy barnedødelighet. Iranske mødre mister annethvert barn i sult, fattigdom og sykdom. De fleste barna må jobbe 14 timer hver dag i deres teppefabrikker. Tror du det er vanlige at disse også reiser til den persiske rivieraen om sommeren? 

			Vi ønsker ikke å fornærme deg, men vi tyskere ønsker heller ikke å bli fornærmet og opprørte som vi ble av ditt intervju i Die Neue Revue.
Ærbødigst
Ulrike Meinhof

			Studentorganisasjonene forberedte seg til å demonstrere mot Sjahen i Vest-Berlin fredag 2. juni da han ankom sammen med fruen og følget sitt. Studentene tok oppstilling langs kjøreruten og ropte slagord mot Sjahen da kortesjen passerte. 

			Politiet var tilstede men forsøkte ikke å stoppe studentene som holdt seg bak sperringene. Agenter fra det hemmelige iranske politiet SAVAK, fulgte Sjahen på reisen. 

			De beskyttet kortesjen og da noen studenter begynte å kaste poser med maling mot bilene, gikk SAVAK til angrep med balltre og jernstenger. Blodet rant fra hodene til noen studenter som sto fremst ved sperringene. 

			Politiet forholdt seg rolig og etter noen minutter gikk de også løs på studentene med gummibatonger. 

			Studentene flyktet i alle retninger. Den organiserte demonstrasjonen brøt sammen. Mange ble brutalt arrestert og kastet inn i store politibiler. 

			En del slapp unna og samlet seg i sentrum. De de ville fortsette som planlagt og demonstrere om kvelden, da Sjahen med følge skulle til operahuset for å se «Tryllefløyten». 

			Studentene hadde med tomater, mel og poser med maling som de kastet mot bilene mens de sto bak politisperringene. Verken de iranske agentene eller politiet angrep demonstrantene. Sjahen og fruen gikk inn i operahuset, og studentene hadde avtalt å vente til forestillingen var slutt på barer og puber i nærheten. 

			Plutselig kom noen ambulanser som stoppet like ved studentene. De ble da klar over at politiet hadde dannet linjer rundt dem, og uten forvarsel gikk politiet til angrep på studentene med batonger. 

			Nå var studentene forberedt på voldeligheter og slo tilbake. Det ble heftige slåsskamper. 

			To sivile politimenn spanet på studentene fra utsiden, og fikk øye på en ung mann de mente var i lederposisjon. 

			De klarte å få ham ut av mengden. Flere demonstranter fulgte etter og den ene politimannen, Karl-Heinz Kurras trakk tjenestevåpenet. 

			Studentene klarte å komme tett innpå politimennene og omringet dem. Et skudd ble avfyrt og den arresterte mannen sank sammen. Skuddet traff ham i hode og han døde momentant. Det var Benno Ohnesorg. Han var 27 år og studerte litteratur. Ohnesorg var medlem i Protestantisk studentforbund som ikke var radikalisert, og det var første demonstrasjonen han deltok i. (Karl-Heinz Kurras ble i 2009 avslørt som Stasi- agent)

			2. juni 1967 ble et skille i vesttysk etterkrigshistorie. Det var ikke bare studentene som reagerte med avsky på den voldelige atferden til politiet og drapet på Benno Ohnesorg. 

			Det ble arrangert store protestmarsjer med studenter, kristne organisasjoner, fagbevegelsen og politikere mot volden og drapet som politiet var ansvarlige for. 

			Regjeringen la all skyld på de radikale studentene. Det vesttyske kommunistpartiet som var forbudt, ble holdt ansvarlig for de «anti-demokratiske» demonstrasjonene. 

			Flertallet i befolkningen støttet regjeringen, men mange mente det var gammel nazisme som blomstret 2. juni. 

			Studentprotestene endret seg radikalt etter drapet på Benno Ohnesorg. «2. juni bevegelsen» oppsto og medlemmene var hovedsakelig marxister, men anarkister, sosialister og rotløs ungdom som søkte tilhørighet ble tatt imot. 2. juni bevegelsen fortsatte med demonstrasjoner mot den kapitalistiske regjeringen, «tilgitte» nazister i rettsvesen og politi og USA sin krigføring i Vietnam. 

			Tre dager etter hendelsene i Vest-Berlin, gikk Israel til angrep på nabolandene Egypt, Syria og Jordan. Det hadde lenge vært en kritisk situasjon mellom Israel og Egypt. 

			President Gamal Abdel Nassers stolthet led etter det smertelige tapet mot Israel i 1956, og i mai 1967 sendte Nasser bort FN-styrkene som sto mellom Israel og Egypt i Sinai. Sovjetunionen hadde levert store mengder militært utstyr til Egypt og Syria. Mange MIG-jagerfly og panservogner sto klare til aksjon mot Israel. 

			IDF (Israel Defence Force) hadde mottatt store mengder våpen fra USA og vesteuropeiske land. 

			Morgenen 5. juni gjennomførte IDF flyvåpen et overraskelsesangrep mot egyptiske flybaser, og i løpet av tre «bølger» var 85 % av den egyptiske flystyrken ødelagt. Lynangrepet gjorde egypterne handlingslammet og IDF invaderte Sinai. 

			Samme kveld beordret general Mohamed Abdel Hakim Amer full egyptisk tilbaketrekning, og overlot hele Sinai halvøya til Israel. 

			Jordan var alliert med Egypt og angrep Israel fra øst. De ville ta tilbake Vest-Jerusalem som Israel tok i 1948. IDF gikk til motangrep og drev jordanerne ut av Øst-Jerusalem og Vestbredden. 

			Natten mellom 8. og 9. juni gikk IDF til angrep på de syriske Golanhøydene. Etter harde kamper fikk Israel kontroll over Golan. Krigen sluttet 10. juni. 

			Israel hadde vunnet kontroll over Golanhøydene, hele Jerusalem og Vestbredden, Gazastripen og Sinai. 

			Det kom til en ny kampsak i 2. juni bevegelsen. Vesttyske ungdommer fordømte Israel og landets aggressive holdning til arabiske land og fordrivelse av palestinerne.

			Vest-Tyskland fikk verdensopinionens oppmerksomhet. 

			Med hvilken rett kunne tyskere fordømme den jødiske staten for aggressivitet og fordrivelse av folkeslag 25 år etter Wannsee konferansen i Berlin? 

			Det var modig av 2. juni bevegelsen å stå frem som til da eneste vestlige organisasjonen som fordømte Israel. Etter seksdagers krigen vant Israel respekt for sin handlekraft og slagkraft mot en fiende som var fem ganger større. 

			2. juni bevegelsen fordømte nazifortidens kollektive tyske grusomheter, og kunne derfor kjempe mot alle former for statlig aggresjon og imperialisme. 

			Studentene som kjempet mot at «tilgitte» nazister skulle få fortsette som forelesere på universitetene og jobbe i politiet og rettsvesenet, hadde legitimitet til å fordømme israelsk imperialisme og aggresjon. 

			De var ikke antisemitter. De var den nye generasjonen vesttyskere som ikke hadde personlig ansvar for ugjerningene under 2. verdenskrig.

			Vietnamkrigen raste videre, og da det buddhistiske nyttåret Tet skulle feires i slutten av januar 1968, gikk Nord-Vietnam og Vietcong til massive angrep på sørvietnamesiske byer. 

			Hovedstaden Saigon ble angrepet for første gang. 80 000 soldater deltok i sjokkangrepet som drev USA og sørvietnameserne tilbake. 

			Men da overraskelsesmomentet var borte, slo amerikanerne de nord-vietnamesiske soldatene og Vietcong-geriljaen tilbake. Kommunistene tapte slaget, men vant mange sympatisører i USA og Vest-Europa. 

			2. juni bevegelsen aksepterte voldelige demonstrasjoner og aksjoner som støtte til det vietnamesiske folket og palestinerne. Den vesttyske terroren var i startfasen.

